**ΕΝΑΡΞΗ ΔΗΜΗΤΡΙΩΝ 2016**

**ΕΓΚΑΙΝΙΑ ΕΚΘΕΣΗΣ YOKO ONO**

**Εγκαταστάσεις και περφόρμανς**

**ΣΑΒΒΑΤΟ, 1 ΟΚΤΩΒΡΙΟΥ 2016**

«Greece, I love you!»

Yoko Ono, 2016

**Η αυλαία των Δημητρίων 2016 ανοίγει. Υποδεχόμαστε το έργο της Yoko Ono στο Μακεδονικό Μουσείο Σύγχρονης Τέχνης. Η τελετή έναρξης του φετινού φεστιβάλ, του ‘Αστυβάλ’, και η έκθεση της τιμώμενης εικαστικού και μουσικού κωδικοποιούν από κοινού και με τον καλύτερο τρόπο την ουσία και τη σημασία της συνολικής υπόστασης του θεσμού: τόλμη, πείραμα, πρωτοπορία και ένα είδος εικαστικού θεάματος για την Θεσσαλονίκη δείχνουν το δρόμο για το αύριο! Ετοιμαστείτε λοιπόν για την μεγαλύτερη γιορτή του πολιτισμού και του Οκτωβρίου. Κι ακολουθείστε τα Δημήτρια 2016, που όχι μόνο για την έναρξή τους, αλλά και για όλη τη διάρκειά τους, σας συνιστούν ενθουσιασμό, χαρά και...δράση!**

Η Γιόκο Όνο εκθέτει για πρώτη φορά στην Ελλάδα τα έργα της, σε μια μεγάλη έκθεση στο Μακεδονικό Μουσείο Σύγχρονης Τέχνης, και στέλνει με όλο της τον ενθουσιασμό στο φεστιβάλ, στην πόλη και τη χώρα το διαρκές μήνυμά της για ειρήνη και συλλογικότητα.

«You must imagine Peace every day and in your dreams».

y.o. 2016

Από τα ιστορικά έργα της στα πιο καινούρια, η εικαστικός, σκηνοθέτης, μουσικός, ακτιβίστρια, περφόρμερ, Γιόκο Όνο συνεχίζει να ζητάει από το κοινό να συμμετέχει ενεργά στην τέχνη της, προωθώντας την ιδέα της συλλογικότητας. Οι παρεμβάσεις της -είτε ως σόλο καλλιτέχνη είτε ως μέρος της FLUXUS, ενός διεθνούς δικτύου καλλιτεχνών των δεκαετιών ’60 και ’70, οι οποίοι εργάζονταν εκτός ορίων έτσι κι αλλιώς– προσπαθούν πάντα να επεκτείνουν τη συνείδηση του κοινού της τέχνης και να ενθαρρύνουν μια λιγότερο παθητική σχέση με αυτή και τον κόσμο.

Μια σειρά από εγκαταστάσεις, φιλμς και περφόρμανς, οι περισσότερες από τις οποίες είναι συμμετοχικές, θα «καταλάβουν» το Μακεδονικό Μουσείο Σύγχρονης Τέχνης και την πόλη. Μέσα και έξω από το Μουσείο, στη Διεθνή Έκθεση Θεσσαλονίκης, στην παλιά προκυμαία της πόλης (Λεωφ. Νίκης 39), στον πεζόδρομο της Αγίας Σοφίας, οι πολίτες καλούνται όχι μόνο να γνωρίσουν το έργο της Γιόκο Όνο και να συναντήσουν το πνεύμα της, αλλά και να συμμετέχουν στην ολοκλήρωση των έργων: να ανέβουν σε σκάλες, να αγγίξουν ο ένας τον άλλο, να αποκαταστήσουν έναν σπασμένο καθρέφτη, να βάψουν μια παλιά βάρκα, να αντιμετωπίσουν το θάνατο, να γράψουν ευχές και να τις κρεμάσουν σε δέντρα.

Ειρήνη και Αγάπη εύχεται η ίδια στο μήνυμά της στην Ελλάδα και στο Φεστιβάλ των Δημητρίων.

Η έκθεση περιλαμβάνει τα έργα της:

***Add Colour Painting****(Refugee Boat version)*(1960/2016) [*Πρόσθεσε Χρώμα Πίνακας (εκδοχή Βάρκας Πρόσφυγα*)]

***Imagine Peace*** (2003/2016) [*Φαντάσου την Ειρήνη*]

***Cut Piece*** (1964) -φιλμ [*Κομμάτι για Κόψιμο*]

***Cut Piece*** (1964/2003) -φιλμ [*Κομμάτι για Κόψιμο*]

***Cut Piece*** (1964/2016) –performance *Many people do it together* [*Κομμάτι για Κόψιμο,* performance *Πολλοί άνθρωποι το κάνουν μαζί*]

***Touch Piece***(1963/2016) [*Κομμάτι για Άγγιγμα*]

***Sky Piece for Jesus Christ***(1965/2016) [*Κομμάτι Ουρανού για τον Ιησού Χριστό*]

***Mend Peace*** *(Mirrors)*(1966/2016) [*Κομμάτι για Διόρθωμα (Καθρέφτες*)]

***Skyladders***(1968/2016) [*Σκάλες για τον Ουρανό*]

***Wish Trees***(1996/2016) [*Δέντρα των Ευχών*]

***Ex It*** (1997/2016) [*Εξ Οδός*].

Ειδικά για τη μεγάλη εγκατάσταση ***Ex It*** στη Θεσσαλονίκη η Γιόκο Όνο για πρώτη φορά θα ολοκληρώσει το έργο με την καταστροφή 50 φερέτρων με τη συμμετοχή των πολιτών στον εξωτερικό χώρο του ΜΜΣΤ (**19-23/10/16**, ώρες λειτουργίας του Μουσείου), ενώ έχει συμφωνήσει και στη δωρεά των άλλων 50 προς το Δήμο Θεσσαλονίκης για τις επείγουσες ανάγκες του. Αυτή η εκδοχή του έργου παρουσιάζεται παγκοσμίως πρώτη φορά, όπως και τα ***Mend Piece*** *(Mirrors)****, Add Colour Painting (Refugee Boat version)*** και το ***Cut Piece*** -performance *Μany people do it together.*

**Η έναρξη της έκθεσης θα σηματοδοτηθεί από την performance *Sky Piece for Jesus Christ*(1965/2016) [*Κομμάτι Ουρανού για τον Ιησού Χριστό*], που για πρώτη φορά ερμηνεύτηκε το 1965 με την Fluxorchestra. Στη Θεσσαλονίκη θα παρουσιαστεί με τη συμμετοχή της Φιλαρμονικής Ορχήστρας του Δήμου Θεσσαλονίκης και Ελλήνων περφόρμερς. Σας προσκαλούμε, λοιπόν, και...συνιστούμε: την έγκαιρη προσέλευσή σας ειδικά για την περφόρμανς. Δεδομένου πως η δράση αυτή επιβάλλεται να τηρήσει συνθήκες γαλήνης και ιερότητας, ο αριθμός των θέσεων είναι αυστηρά περιορισμένος (230) και θα τηρηθεί σειρά προτεραιότητας.**

**Την Κυριακή, 2 Οκτωβρίου**, **ώρα 13.00,**  θα παρουσιαστεί η περφόρμανς ***Cut Piece –performance ‘many people do it together’*** [*Κομμάτι για Κόψιμο – περφόρμανς ‘πολλοί άνθρωποι το κάνουν μαζί’*], με τη συμμετοχή 16 Ελλήνων performers.

Ειδικά έχουν προγραμματιστεί δύο ξεχωριστές  δράσεις με τη συμμετοχή του κοινού για το έργο ***Wish Trees*** [*Δέντρα των Ευχών*], που θα παρουσιάζεται και στο ΜΜΣΤ:

**8/10**, Πλατεία Αγ. Σοφίας, 13:00-15:00

**10/10**, Δημαρχιακό Μέγαρο, 15:00-17:00

**Επιμέλεια έκθεσης: Jon Hendricks & Θούλη Μισιρλόγλου**

**Βοηθοί επιμέλειας: Michael Sirianni, Gabriella Daris, Φένια Καστανοπούλου**

**Παραγωγή: Στέλιος Θεοδωρίδης, Κατερίνα Σύρογλου, Παντελής Ραμαντάνης**

**ΤΕΛΕΤΗ ΕΝΑΡΞΗΣ ΚΑΙ...ΠΑΡΤΥ ΩΣ ΤΟ ΠΡΩΪ!**

Γυρίστε την έκθεση, ακούστε τους εναρκτήριους λόγους, σας υποσχόμαστε πως θα είναι σύντομοι και περιεκτικοί, ώστε αμέσως η γιορτή να αρχίσει! Ο dj Γιάννης Τσουκαλάς, υπόσχεται ρυθμό, ένταση και χορό. Δωρεάν οίνοι και γεύσεις, αλλά και ασταμάτητη ροή θεατών και πολιτών στην έκθεση της Yoko Ono, αφού ειδικά για την ημέρα το Μακεδονικό Μουσείο Σύγχρονης Τέχνης θα παραμείνει ανοιχτό για το κοινό έως και τις 12 τα μεσάνυχτα. Θα είναι μια μεγάλη νύχτα, Θεσσαλονίκη, σου το υποσχόμαστε!

Καλά 51α Δημήτρια σε όλους!

**ΣΥΝΟΠΤΙΚΟ ΠΡΟΓΡΑΜΜΑ 1ης ΟΚΤΩΒΡΙΟΥ 2016**

Έναρξη έκθεσης Yoko Ono: 1 Οκτωβρίου, 20:00.

Έναρξη περφόρμανς ‘Sky Piece to Jesus Christ**’**: 20:15

Εγκαίνια έκθεσης και έναρξης Δημητρίων: 21.00

Θα ακολουθήσει το πάρτυ της έναρξης των Δημητρίων, με τον dj Γιάννη Τσουκαλά.

Διάρκεια έκθεσης: 1 – 23 Οκτωβρίου 2016

Ώρες λειτουργίας: Τετάρτη 18:00-22:00, Πέμπτη 10:00-22:00, Παρασκευή 10:00-19:00, Σάββατο 10:00-18:00, Κυριακή 11:00-15:00

Χορηγοί έκθεσης Yoko Ono:

**ΔΕΘ-Helexpo | Φάνης Μπαμπούλας & Υιός – Οίκος Τελετών | Φυτώρια Αλμπανίδης | Ναυτικός Όμιλος Θεσσαλονίκης | Praktiker | ALL MED | STORE ιατρικά & νοσοκομειακά**